Pensioenaris-puntsman deur swerm bye aangeval | Maroela Media
Swerm bye Foto: Peter Essick, National Geographic
'n Pensioenaris van Centurion wat vir Outsurance as 'n puntsman werk, is Dinsdagmiddag omstreeks 17:30 deur 'n swerm bye aangeval.
Die voorval het op die hoek van Piet Hugo- en Ruimteweg in Centurion plaasgevind.
"Ek het aanvanklik gedink daar was 'n ongeluk," het Vena Strauss, een van Maroela Media se lesers, gesê. "Ek het die ou oom op die sypaadjie sien sit en kon nie verstaan hoekom niemand hom help nie." Dit is tóé dat sy die swerm bye opgemerk het. "Daar was soveel bye dat niemand uit hul motors kon klim nie. Daar was seker 'n duisend bye rondom hom."
Bertus Myburgh, woordvoerder van Copwatch, het aan Maroela Media gesê paramedici kon nie by die man uitkom om hom te help nie. "Ek het naby aan hom parkeer en hy het agterop my bakkie geklim," het Myburgh gesê. "Ek het so 2 km ver met hom van die toneel af weggery en paramedici kon hom daar behandel."
Die man is in 'n stabiele toestand na 1 Militêre Hospitaal geneem. Maroela wag nog vir terugvoer van Emer-G-Med.
Outsurance het die voorval bevestig en gesê een van sy bestuurders is op pad na die hospitaal om die man te gaan besoek. "Ons kan ongelukkig in hierdie stadium nog nie enige verdere besonderhede verskaf nie," het 'n woordvoerder van die maatskappy aan Maroela gesê.
Strauss het gesê toe sy by haar huis aankom, was daar nog steeds 'n paar bye in haar motor.
Centurion OUTsurance puntsman
Gerhard · 5 jaar gelede
Wow die Oomie is al jare op sy pos elke dag. Hy het altyd hoek van Wierda en Saxby gewerk voor die verkeerslig daar ingesit is. Maroela hou ons op hoogte asb.
Catherine · 5 jaar gelede
Sterkte vir die oom. Ek het vanoggend n trekker wat grassny op die sypaadjie sien afry. Dalk het hy die by nes versteur.
janri · 5 jaar gelede
Another patient was as well being transported by Netcare911.
Marlene Monte · 5 jaar gelede
Shame! Die Oom was altyd by die 4-rigting stop in Reddersburg St. Altyd pligsgetrou op sy pos, altyd vriendelik gegroet en gewaai. Ek mis hom hier. Word gou beter Oom!